Сярод сацыяльных інстытутаў, якія займаюцца пытаннямі маральнага выхавання, бібліятэка мае асаблівае месца. Сёння кнізе даводзіцца змагацца за аўдыторыю з тэлебачаннем, кіно, інтэрнэтам. Але як у свой час тэлебачанне не замяніла тэатр, так і інтэрнэт не можа замяніць бібліятэку. Уменне карыстацца рэсурсамі інтэрнэту – вялікая выгада, але адшукаць для сябе штосьці карыснае з таго, што называюць павуцінай, зможа той, хто ўмее хутка знаходзіць, ацэньваць і даследаваць інфармацыю. І няма на свеце лепшай установы, чым бібліятэка, якая можа гэтаму навучыць. Але чытанне – гэта не проста спосаб атрымання інфармацыі, а ўнікальны працэс, здольны фарміраваць асобу. Чалавека, які ўмее адчуваць, суперажываць, думаць. Якія б тэхналогіі ні з’явіліся, а чытанне на любых носьбітах – неабходны элемент развіцця думаючага чалавека. Таму важным накірункам дзейнасці бібліятэк з’яўляецца папулярызацыя чытання. Важна пераканаць, асабліва маладых, што чытаць – гэта модна. Кніга павінна суправаджаць чалавека ўсё жыццё, па кнігах ён вучыцца, адпачывае ў вольны час, скарачае дарогу падчас паездак.